ꞌLiko Esusi bilé tétilite raꞌíchali ruwile.
Regá anile:
―Neka pe napurigá bilé baniá ꞌwe raꞌígame rakeme,
pe alarigá ju ne.
Alué ne Oꞌnola Onorúgame ꞌsime ju baniá repua.
Alueka ꞌma rejpúname júkuru napuyépiri atuala tabilé rakeme.
ꞌLige alué wakígame aꞌtuwégame nísaká ꞌma rejpúname ju napurigá ꞌla rakémala alué baniá.
ꞌÉmika ꞌma biꞌwígame alawégame júkuru ꞌwe aꞌlá oyériligame ne nila raꞌichálila.
ꞌLa biꞌlepi ꞌnátaga nokísiwa pe ne naꞌtálilacho ꞌlige ne biꞌlepi ꞌnátili naꞌtámala ꞌemi ꞌyuga.
Bilé baniá atuala pecha rakémalawé ꞌma rijpunásiká alué aꞌtuwá.
Abirigá chégame nímili júkuru abe alé baniachi.
Yeka ruwime júkuru ꞌemi tabilé gainamio ꞌwe semátiri ꞌnátili ꞌnata tabilé neꞌchí ꞌyuga naꞌtásaká ꞌemi.
› Neka napurigá bilé baniá alarigá ju,
ꞌémika napurigá alué baniá atuala ju.
Bilé rió neꞌchí ꞌyuga ꞌnátaga inásaká ꞌlige ne abiena ꞌwe ꞌyasa iwérali,
alueka asíriga ꞌla semáriga bejtélamala.
Tabilé nígame nísaká ne nila aꞌwalí,
ꞌliko tabilé ꞌla semáriga bejtélamala.
Bilé rió tabilé neꞌchí ꞌyuga ꞌnátaga rejpísaká,
alueka pe napurigá bilé chalawá pátigime niraga rejpímala.
ꞌMa wakisáká chalawá ꞌlige alueka pe eꞌkósilime júkuru.
› ꞌEmi ꞌla neꞌchí ꞌyuga naꞌtásaká ꞌlige aminami ꞌla eꞌwásaká,
ꞌliko ꞌwe támili júkuru eꞌkarúginti,
ꞌliko asíriga ꞌla nejímala ne.
Napuꞌlige ꞌemi ꞌwe aꞌlá sébali olasa,
ꞌliko ꞌwe aꞌlá machimela ralámuli ꞌemi neꞌchí oyérame ko.
ꞌLige aminami ralámuli asíriga ꞌla nerámala Onorúgame.
Ne Oꞌnola Onorúgameka asíriga galéguru neꞌchí,
alekeri néchigó ꞌwe galéguru ꞌemi.
ꞌWe aꞌlá naꞌtawa neꞌchí ꞌyuga napurigá ꞌla ganíliga eꞌyénawa ꞌemi aꞌbopi.
ꞌLa eꞌwásaká ꞌemi alué napu ne nulá,
ꞌwe aꞌlá ganíliga asimela ne ꞌemi ꞌyuga.
Alarigá júkuru ne ne Oꞌnola ꞌyuga.
Neka ꞌla eꞌwíguru Onorúgame napu neꞌchí nuleme ju,
alekeri alueka ꞌwe galé neꞌchí.
› Neka alarigá ruyéguru ꞌemi napurigá ꞌwe ganíliga mochímala napurigá ne.
Alarigaka ꞌla raꞌsálagá mochiwa.
Ne nulalílaka ye júkuru:
ꞌWe aꞌlá ganíliga járowa ꞌemi aꞌbopi ꞌlige aminami uché jaré ꞌyuga,
aꞌchigóriga napurigá galeme ju ne ꞌemi.
Bilé rió mukusáká boꞌné amígola guꞌíriga,
tabilé nerú bilé ꞌnátili abé semátiri meꞌtigá alieri ꞌnátili.
ꞌLiko alarigá ꞌla machiboa ye rió ꞌwe galéligo alué boꞌné amígola.
ꞌÉmika neꞌchí amígola júkuru ꞌla eꞌwásaká napu ne nulá.
Neka ꞌma tabilé «pioni» anémili júkuru ꞌemi.
Bilé piónika pecha machime júkó alué batroni naꞌtálila.
Neka «amigo» aneme ju ꞌemi.
Suwábaga napu ekí beniri Oꞌnó Onorúgame neꞌchí,
neka ꞌemi beníruguru suwábagachigó.
ꞌÉmika pecha owile neꞌchí.
Neka ꞌla owíkuru ꞌemi napurigá si simámala ꞌemi napurigá semátiri raꞌíchali benírimia alué ralámuli,
ꞌlige aminabi nokísimala benírisia,
ꞌlige uché jaré abiénachigó alarigá nokísimala,
ꞌlige tabilé ku guwana rujsuka nokísimala.
ꞌLiko Oꞌnó Onorúgame ꞌla suwábaga nejímala napu ekí tánili ꞌla ne naꞌtálila ꞌnátame niri ka.
Ye nulalí júkuru napu ne nejí:
ꞌWe ꞌla ganíliga járowa aꞌbopi.